CELEX: 32021R0139
Language: sk
Date: 2020-12-04 00:00:00
Title: Delegované nariadenie Komisie (EÚ) 2021/139 zo 4. decembra 2020, ktorým sa vzhľadom na vystúpenie Spojeného kráľovstva z Únie menia prílohy I a V k nariadeniu (EÚ) 2019/125 o obchodovaní s určitým tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie

8.2.2021   
               
               
                  SK
               
               
                  Úradný vestník Európskej únie
               
               
                  L 43/5
               
            
         DELEGOVANÉ NARIADENIE KOMISIE (EÚ) 2021/139
         zo 4. decembra 2020,
         ktorým sa vzhľadom na vystúpenie Spojeného kráľovstva z Únie menia prílohy I a V k nariadeniu (EÚ) 2019/125 o obchodovaní s určitým tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/125 zo 16. januára 2019 o obchodovaní s určitým tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie (1), a najmä na jeho článok 24 ods. 1,
         keďže:
         
                     (1)
                  
                  
                     V dohode o vystúpení (2) sa stanovujú opatrenia týkajúce sa vystúpenia Spojeného kráľovstva Veľkej Británie a Severného Írska (ďalej len „Spojené kráľovstvo“) z Únie a z Európskeho spoločenstva pre atómovú energiu.
                  
               
                     (2)
                  
                  
                     Prechodné obdobie stanovené vo štvrtej časti dohody o vystúpení sa skončí 31. decembra 2020, keď sa právo Únie prestane uplatňovať na Spojené kráľovstvo a v Spojenom kráľovstve.
                  
               
                     (3)
                  
                  
                     Podľa článku 5 ods. 4 protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu sa ustanovenia nariadenia (EÚ) 2019/125 budú uplatňovať na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko, od skončenia prechodného obdobia.
                  
               
                     (4)
                  
                  
                     Ak sa v nariadení (EÚ) 2019/125 stanovuje požiadavka povolenia na obchodovanie z Únie do tretích krajín, od 1. januára 2021 bude za rozhodovanie o všetkých žiadostiach o takéto povolenie podľa uvedeného nariadenia, ktoré predložia vývozcovia so sídlom alebo bydliskom v Severnom Írsku, zodpovedný „príslušný orgán“ Spojeného kráľovstva.
                  
               
                     (5)
                  
                  
                     S výhradou uplatňovania nariadenia (EÚ) 2019/125 na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko, v súlade s článkom 5 ods. 4 protokolu o Írsku/Severnom Írsku k dohode o vystúpení v spojení s bodom 47 prílohy 2 k uvedenému protokolu je preto vhodné zmeniť prílohu I k nariadeniu (EÚ) 2019/125.
                  
               
                     (6)
                  
                  
                     Podľa článkov 16 a 19 nariadenia (EÚ) 2019/125 sa povolenie vyžaduje na vývoz produktov uvedených v prílohe IV k nariadeniu, ktoré by mohli byť použité na vykonávanie popráv ľudí prostredníctvom smrtiacej injekcie.
                  
               
                     (7)
                  
                  
                     V článku 20 ods. 1 nariadenia (EÚ) 2019/125 sa stanovuje „všeobecné povolenie Únie na vývoz“.
                  
               
                     (8)
                  
                  
                     V súlade s prílohou V k nariadeniu (EÚ) 2019/125 sa všeobecné povolenie Únie na vývoz uplatňuje na vývoz tovaru uvedeného v akomkoľvek zázname v prílohe IV k nariadeniu (EÚ) 2019/125 a je platné v celej Únii pre vývoz do cieľových krajín a území uvedených v časti 2 prílohy V. Tieto cieľové krajiny a územia sú tretie krajiny, ktoré zrušili trest smrti za všetky trestné činy a toto zrušenie potvrdili medzinárodným záväzkom (3).
                  
               
                     (9)
                  
                  
                     Všeobecné povolenie Únie na vývoz pomáha minimalizovať regulačné zaťaženie spoločností Únie vyvážajúcich tovar uvedený v prílohe IV k nariadeniu pri vývoze takýchto liekov na legitímne terapeutické účely.
                  
               
                     (10)
                  
                  
                     Spojené kráľovstvo ratifikovalo protokol č. 13 k Dohovoru o ochrane ľudských práv a základných slobôd týkajúci sa zrušenia trestu smrti za každých okolností, a preto spĺňa požiadavky na zaradenie do zoznamu cieľových krajín a území stanoveného v časti 2 prílohy V k nariadeniu (EÚ) 2019/125.
                  
               
                     (11)
                  
                  
                     Bez toho, aby bolo dotknuté uplatňovanie nariadenia (EÚ) 2019/125 na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko, v súlade s článkom 5 ods. 4 v spojení s bodom 47 prílohy 2 k protokolu o Írsku/Severnom Írsku, ktorý je pripojený k dohode o vystúpení, je preto vhodné zmeniť prílohu V k nariadeniu (EÚ) 2019/125.
                  
               
                     (12)
                  
                  
                     Je vhodné stanoviť uplatniteľnosť tohto nariadenia po skončení prechodného obdobia s účinnosťou od 1. januára 2021. Ak lehota na vznesenie námietok uplynie neskôr ako 1. januára 2021, z dôvodov právnej istoty a s cieľom zabrániť akémukoľvek možnému škodlivému narušeniu činností spoločností z Únie, ktoré chcú vyvážať tovar uvedený v prílohe IV do Spojeného kráľovstva, je vhodné stanoviť spätnú uplatniteľnosť nariadenia od 1. januára 2021,
                  
               PRIJALA TOTO NARIADENIE:
         
            Článok 1
            Prílohy I a V k nariadeniu (EÚ) 2019/125 sa menia v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť piatym dňom po jeho uverejnení v Úradnom vestníku Európskej únie.
            Toto nariadenie sa uplatňuje od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 30, 31.1.2019, s. 1.
         
            (2)  Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 7.).
         
            (3)  Časť 3 prílohy V k nariadeniu (EÚ) 2019/125
      
      
         
            PRÍLOHA
            Prílohy I a V k nariadeniu (EÚ) 2019/125 sa menia takto:
            
                        1.
                     
                     
                        V prílohe I sa zoznam príslušných orgánov mení takto:
                        
                                    a)
                                 
                                 
                                    v nadpise „A. Orgány členských štátov“ sa vypúšťa položka týkajúca sa Spojeného kráľovstva.
                                 
                              
                                    b)
                                 
                                 
                                    za nadpis „B. Adresa na zasielanie oznámení Európskej komisii“ sa vkladá tento nadpis:
                                    
                                                „C.
                                             
                                             
                                                
                                                   Orgán Spojeného kráľovstva, pokiaľ ide o Severné Írsko
                                                
                                                
                                                   SPOJENÉ KRÁĽOVSTVO, s výhradou uplatňovania tohto nariadenia na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko, v súlade s článkom 5 ods. 4 v spojení s bodom 47 prílohy 2 k protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, od 1. januára 2021
                                                Dovoz tovaru uvedeného v prílohe II:
                                                Department for International Trade (DIT)
                                                Import Licensing Branch (ILB)
                                                E-mail: enquiries.ilb@trade.gov.uk
                                                Vývoz tovaru a poskytovanie pomoci v súvislosti s tovarom uvedeným v prílohách II, III alebo IV:
                                                
                                                            Department for International Trade
                                                         
                                                      
                                                            Export Control Joint Unit
                                                         
                                                      
                                                            3 Whitehall Place
                                                         
                                                      
                                                            London
                                                         
                                                      
                                                            SW1A 2AW
                                                         
                                                      
                                                            UNITED KINGDOM
                                                         
                                                      Tel.: +44 2072154594
                                                E-mail: eco.help@trade.gov.uk“
                                             
                                          
                              
                  
                        2.
                     
                     
                        V prílohe V sa do zoznamu v časti 2 „Cieľové krajiny a územia“ v abecednom poradí pre zoznam krajín podľa príslušnej jazykovej verzie vkladá táto položka:
                        „Spojené kráľovstvo bez toho, aby bolo dotknuté uplatňovanie nariadenia (EÚ) 2019/125 na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko, v súlade s článkom 5 ods. 4 v spojení s bodom 47 prílohy 2 k protokolu o Írsku/Severnom Írsku pripojenému k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, od 1. januára 2021.“